Zagreb, 8. ožujka 2019.g.

**Z A P I S N I K**

sa **41. sjednice** Povjerenstva za odlučivanje o sukobu interesa održane dana 8. ožujka 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Ivan Matić.

**ODSUTNI:** Nataša Novaković.

Predsjedava: zamjenik predsjednice Povjerenstva za odlučivanje o sukobu interesa Davorin Ivanjek.

Zamjenik predsjednice Povjerenstva otvara sjednicu i predlaže usvajanje zapisnika sa 40. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Zamjenik predsjednice Povjerenstva predlaže da se na današnjoj sjednici ne raspravlja o 6.,10. i 11. toč. Dnevnog reda zbog odsutnosti predsjednice Povjerenstva koja je izvjestiteljica u navedenim predmetima. Zamjenik predsjednice Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Zamjenik predsjednice Povjerenstva Davorin Ivanjek kao izvjestitelj u predmetu **P-247/17, dužnosnica ANKA MRAK-TARITAŠ, zastupnica u Hrvatskom saboru,** iznosi predmet i navodi da je protiv dužnosnice pokrenut postupak zbog moguće povrede čl. 27. ZSSI-a zbog nesuglasja s nekretninama i to stana i garaže. Dužnosnica se nije očitovala na odluku o pokretanju postupka, ali se očitovala na zaključak koji se u cijelosti čita. Izvjestitelj navodi da iz samog očitovanja proizlazi da je došlo do povrede.

Izvjestitelj predlaže da se donese odluka kojom se utvrđuje da je dužnosnica počinila povredu čl. 27. u svezi sa čl. 8. i 9. ZSSI-a te da joj se za utvrđenu povredu izrekne sankcija u iznosu od 3000 kn, plativa u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da je sjednici pristupila dužnosnica BRANKA BJEDOV KOSTELAC.**

Članica Povjerenstva Tatijana Vučetić kao izvjestiteljica u predmetu **P-358/17, dužnosnica BRANKA BJEDOV KOSTELAC, članica Upravnog vijeća Hrvatske agencije za razvoj financijskih usluga do 26. siječnja 2018.g.,** iznosi predmet i navodi da je protiv dužnosnice pokrenut postupak zbog moguće povrede čl. 8. i 9. ZSSI-a. Na odluku o pokretanju postupka dužnosnica se očitovala. U izvješću o imovinskom stanju nije navela trgovačko društvo koje je u suvlasništvu njenog supruga. Dužnosnici je upućen zaključak na koji se dužnosnica očitovala i koji se čita u cijelosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Zamjenik predsjednice Povjerenstva daje riječ dužnosnici koja tom prilikom navodi da joj nije jasno zašto se zagubila Izjava koju je priložila Povjerenstvu. Dužnosnica navodi kako je činjenica da sve izneseno prilikom iznošenja predmeta na sjednici piše u Trgovačkom sudu, ali da nije sve što piše u Trgovačkom sudu istina. Da je dužnosnica u Izvješću o imovinskom stanju napisala da suprug ima vlasnički udio time bi povrijedila stvarno stanje jer suprug s predmetnim društvom nema ništa već 21 godinu. Dužnosnica ponavlja kako je 1997.g. njen suprug dao punomoć odvjetniku i javnom bilježniku da provedu prebacivanje svih prava u firmi na Blaženka Brkića. Dužnosnica ističe je u prijenosima ostalo 6% na njenog supruga ali da ne zna kako je do toga došlo. Kada vlasništvo prvi puta nije provedene došlo je prema mišljenju dužnosnice do sporosti administracije pa punomoć g. Sejdića, jednog od suvlasnika, više nije bila važeća. Drugi puta kad se prijenos trebao izvršiti, punomoć je išla na odvjetnicu Tolj i provedeno je u Sudski registar, ali je na supruga dužnosnice ostao udio od 6%, dok dužnosnica ne zna kako je do toga došlo da nije prenesen cijeli udio. Sadašnji vlasnik je rekao dužnosnici da je prije nekih dvije godine primijetio da je ostalo 6% udjela na supruga dužnosnice, ali je mislio to riješiti i ima namjeru te zbog toga nikad nije imao problema. Dužnosnica ističe kako nije znala za tih 6% udjela jer bi to navela u imovinskoj kartici.

Izvjestiteljica predlaže da se donese odluka kojom se utvrđuje da je dužnosnica počinila povredu članka 27. ZSSI-a, u vezi s člankom 8. i 9. ZSSI-a te da jj se za utvrđenu povredu ne izrekne sankcija s obzirom da je od prestanaka obnašanja dužnosti članice Upravnog vijeća Hrvatske agencije za nadzor financijskih usluga proteklo više od 12 mjeseci.

Utvrđuje se da je raspravljanje o 2. točci dnevnog reda dovršeno.

**Utvrđuje se da je sjednicu napustila dužnosnica BRANKA BJEDOV KOSTELAC.**

**Prelazi se na raspravljanje o 3. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-371/18, dužnosnik ĐURO POPIJAČ, predsjednik Uprave trgovačkog društva Petrokemija d.d. do 31. listopada 2018.g,** iznosi predmet i navodi da je protiv dužnosnika pokrenut postupak zbog moguće povrede čl. 14. st .1. ZSSI-a zbog funkcije člana i predsjednika nadzornog odbora trgovačkog društva Fina Gotovinski Servisi. Dužnosnik se na odluku očitovao te se očitovanje čita u cijelosti. Dužnosnik je pravovremeno reagirao ali formalno pravno nije dana ostavka na sporne funkcije. U svezi primanja naknade utvrđeno je da je dužnosnik primio dvije naknade. Dužnosnik je u imovinskoj kartici naveo i članstvo i primanje naknade u trgovačkom društvu.

Otvara se rasprava.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 14. st. 1. ZSSI-a te da mu se za utvrđenu povredu izrekne sankcija u iznosu od 2000 kn plativa u dva obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupio dužnosnik Mihael Jurić.**

Članica Povjerenstva Aleksandra Jozić-Ileković kao izvjestiteljica u predmetu **P-352/18, dužnosnik MIHAEL JURIĆ, direktor trgovačkog društva Gavrilović Mala privreda Petrinja d.o.o.** iznosi predmet i navodi da je protiv dužnosnika pokrenut postupak zbog primanja dodatne naknade s osnova vijećničke funkcije. Dužnosnik se na ovu odluku očitovao te izvjestiteljica u bitnom iznosi očitovanje dužnosnika. U imovinskoj kartici naveo je naknadu iako je nije primao jer je smatrao da je to poštenije. Od Povjerenstva je zatražio mišljenje i dobio mišljenje da može obavljati vijećničku funkciju ali nije postavio pitanje za naknadu jer nije smatrao da je to sporno s obzirom da je Povjerenstvo dalo mišljenje da može.

Otvara se rasprava.

Zamjenik predsjednice Povjerenstva daje riječ dužnosniku koji tom prilikom navodi da se nije želio naći u navedenoj situaciji jer je zatražio mišljenje Povjerenstva. Shvatio je da je istu krivo tumačio i da nije postavio upit u svezi naknade. Mislio je da bi ga samo Povjerenstvo uputilo na sve odredbe u svezi obnašanja vijećničke funkcije. Svjestan je da je u krivu.

Izvjestiteljica predlaže da se postupak obustavi temeljem čl. 42. st. 4. ZSSI-a s obzirom da je svrha navedene odredbe otkloniti povredu i nije strogo proceduralne naravi.

Zamjenik predsjednice Povjerenstva iznosi protuprijedlog da se utvrdi povreda i za utvrđenu povredu izrekne sankcija jer nema osnova za primjenu čl. 42. st. 4. ali da se izrekne sankcija opomene.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Utvrđuje se da je sjednicu napustio dužnosnik Mihael Jurić.**

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-315/18, dužnosnica ARIJANA BRAJKO, zamjenica gradonačelnika Grada Buja** iznosi predmet i navodi da je protiv dužnosnice pokrenut postupak zbog moguće povrede čl. 12. ZSSI-a odnosno primanja dodatne naknade za rad u skupštini u iznosu 6735 kn. Na odluku o pokretanju postupka dužnosnica se očitovala. Očitovanje dužnosnice čita se u cijelosti.

Izvjestiteljica predlaže da se donese odluka kojom se utvrđuje da je dužnosnica povrijedila odredbe ZSSI-a jer je uz dužnost zamjenice gradonačelnika bila i potpredsjednica skupštine udruge i dobivala naknadu. Za povredu predlaže sankciju u iznosu od 3000 kn plativu u 6 rata.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-199/18, dužnosnik DALIBOR FOFONJKA, zamjenik gradonačelnika Grda Orahovice** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. zbog funkcije direktora td Feniks d.o.o. Dužnosnik se na odluku o pokretanju očitovao. Očitovanje dužnosnika čita se u cijelosti. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a te da mu se izrekne sankcija u iznosu od 4000 kn plativa u 4 obroka i da se naložiti dužnosniku da razriješi navedenu situaciju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-370/18, dužnosnik ANĐELKO NAGRAJSALOVIĆ, općinski načelnik Općine Sveti Juraj na Bregu** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a jer je direktor trgovačkog društva. Dužnosnik se na navedenu odluku očitovao te se očitovanje dužnosnika čita u cijelosti. Dužnosnik je već kažnjen odlukom Povjerenstva za istu situaciju.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 14. st. 1. ZSSI-a te da mu se za izvršenu povredu izrekne sankcija u iznosu od 5000 kn plativa u 10 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-118/18, dužnosnica KATARINA KOVAČIĆ, zamjenica općinskog načelnika Općine Blato do 7. lipnja 2017.g.** iznosi predmet i navodi da je protiv dužnosnice pokrenut postupak zbog moguće povrede čl. 8. i 9. ZSSI-a. Dužnosnica se na odluku o pokretanju postupka očitovala te izvjestiteljica u bitnom iznosi navode očitovanja dužnosnice.

Izvjestiteljica predlaže da se da se donese odluka da je dužnosnica počinila povredu odredbe čl. 10. ZSSI-a te da se dužnosnici ne izrekne sankcija jer je od prestanka mandata proteklo više od 12. mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-213/18, dužnosnik ALEN PRELEC, zastupnik u Hrvatskom saboru i općinski načelnik Općine Brdovec** iznosi predmet i navodi da je protiv dužnosnika podnesena prijava u kojoj se u bitnome navodi da je sin dužnosnika Alena Prelca bez provedbe natječaja zaposlen u trgovačkom društvu Zaprešić d.o.o. na radnom mjestu kontrole i naplate parkiranja. Navodi se da Općina Brdovec ima udio u vlasništvu (temeljnom kapitalu) navedenog trgovačkog društva. U postupku je pribavljena sva relevantna dokumentacija.

Izvjestitelj predlaže da se donese odluka o pokretanju postupka radi utvrđivanja je li dužnosnik povodom obavljanja funkcije predstavnika Općine Brdovec, u Skupštini trgovačkog društva ODVODNJA SAMOBOR d.o.o., kao jednog od suosnivača, bio u potencijalnom sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 15. siječnja 2018.g. kada je diskrecijskom odlukom direktora Željka Majcena u istom trgovačkom društvu zaposlen sin dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**Članica Povjerenstva Tatijana Vučetić kao izvjestiteljica u predmetu **P-342/17, dužnosnik ŽELJKO RIJETKOVIĆ, zamjenik gradonačelnika Grada Garešnice** iznosi predmet i navodi da je protiv dužnosnika podnesena prijava u kojoj se u bitnom navodi kako je dužnosnik član više sportskih udruga, NK Garić, Saveza Bjelovarsko-bilogorske županije i Sportske zajednica Grada Garešnice, koje se financiraju iz Grada Garešnice, te da je vlasnik trgovačkog društva MINI-PAK d.o.o. Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Izvjestiteljica predlaže da se donese odluka o pokretanju zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova člana uprave trgovačkog društva MINI-PAK d.o.o. i članka 16. stavka 1. ZSSI-a, koja proizlazi iz propusta da na drugu osobu (povjerenika) prenese upravljačka prava na temelju udjela u kapitalu trgovačkog društva MINI-PAK d.o.o., u kojem dužnosnik ima više od 0,5% udjela u vlasništvu.

U odnosu na okolnosti članstva u sportskim udrugama NK „Garić“, Savez Bjelovarsko-bilogorske županije i Sportska zajednica Grada Garešnice, postupak se neće pokrenuti, s obzirom da podaci i dokumentacija pribavljena povodom navoda u prijavi ne upućuju na moguću povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković, kao izvjestiteljica u predmetu **P-192/17, dužnosnik DRAŽEN PAVLOVIĆ, općinski načelnik Općine Velika Ludina** iznosi predmet i navodi da je protiv dužnosnika podnesena prijava s više različitih navoda zbog zapošljavanja na stručno osposobljavanje njegove snahe, prodaje nekretnina u vlasništvu općine, razna zapošljavanja i sl. U postupku je pribavljena sva relevantna dokumentacija.

Izvjestiteljica predlaže da se donese odluka o nepokretanju postupka jer smatra da dužnosnik nije povrijedio načela obnašanja dužnosti niti ostale odredbe ZSSI-a.

Članica Povjerenstva Tatijana Vučetić predlaže da se protiv dužnosnika pokrene postupak zbog povrede članka 5. ZSSI-a jer je dužnosnik potpisao tripartitni ugovor sa svojom snahom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-248/17, dužnosnik ZLATKO SINKOVIĆ, zamjenik općinskog načelnika Općine Sveti Đurđ do 26. travnja 2017.g.** iznosi predmet i navodi da je protiv dužnosnika zaprimljena prijava u kojoj se navodi da je dužnosnik u podnesenom izvješću o imovinskom stanju dužnosnika Povjerenstvu prijavio da dužnost obnaša kao volonter iako je navedenu dužnost obnašao kao profesionalac. Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u podnesena izvješća dužnosnika.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-14/19 na zahtjev dužnosnika IVE DUJMIĆ, gradonačelnika Grada Opatije** iznosi predmet i navodi da je Povjerenstvo dužnosniku dalo mišljenje u svezi stupanja u poslovni odnos grada i trgovačkog društva u vlasništvu supruge. U mišljenju je dužnosniku navedeno da se mora izuzeti iz određenih postupanja i da je dužan dostaviti cjelokupnu dokumentaciju da Povjerenstvo ocijeni je li postupljeno po uputama. Dužnosnik je podnio zahtjev da moli mišljenje u svezi izuzimanja jer je postupio dok mu još nije bila poznata odluka Povjerenstva. Utvrđeno je da je dužnosnik postupio po svim drugim uputama.

Izvjestitelj predlaže da se donese odluka kojom se dužnosniku daje suglasnost za stupanje u poslovni odnos.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-37/19 na zahtjev dužnosnika ZLATKA PAVIČIĆA, zamjenika gradonačelnika Grada Grubišno Polje** iznosi predmet i navodi da je dužnosnik podnio zahtjev u kojem moli mišljenje Povjerenstva može li osobno, uz obnašanje dužnosti, biti članom OPG-a, čiji je nositelj supruga dužnosnika. Nadalje, dužnosnik moli odgovor može li isti OPG dobiti subvenciju Grada Grubišnog Polja, s obzirom da dužnosnik u istom obnaša dužnost zamjenika gradonačelnika. Kao primjer navodi subvenciju u iznosu od 250,00 kn za testiranje atomizera za tretiranje trajnog nasada. Nadalje, dužnosnik moli mišljenje može li se navedeni OPG čiji je nositelj dužnosnikova supruga javiti na Mjere Ruralnog razvoja raspisane od strane Agencije za plaćanja u poljoprivredi (dalje u tekstu: APPRRR) ili Lokalne agencijske grupe koja djeluje na području na kojemu je OPG registriran.

Izvjestitelj predlaže da se donese mišljenje da sukladno odredbama ZSSI-a, nema zapreke da dužnosnik istovremeno uz obnašanje dužnosti zamjenika gradonačelnika Grada Grubišnog Polja bude članom obiteljskog poljoprivrednog čiji je nositelj njegova supruga. Grad Grubišno Polje može stupati u poslovne odnose s OPG-om čiji je nositelj supruga dužnosnika, pa tako i po osnovi dodjele subvencije Grada, pod uvjetom da u svakom konkretnom slučaju kada se navedeni OPG bude javio na javni natječaj ili na drugi način iskaže namjeru stupanja u poslovni odnos s Gradom Grubišnim Poljem, dužnosnik o tome prethodno obavijesti Povjerenstvo, koje će na temelju konkretnih okolnosti svakog pojedinog slučaja dati mišljenje s uputama o načinu postupanja dužnosnika i Grada Slunja te će potom, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje. Nema zapreke da se OPG, čiji je nositelj supruga dužnosnika prijavi na natječaj ili podnese zahtjev za dodjelom sredstava u okviru Mjera ruralnog razvoja, koje provodi Agencija za plaćanja u poljoprivredi, ribarstvu i ruralnom razvoju. OPG, čiji je nositelj supruga dužnosnika može se učlaniti ili stupiti u poslovni odnos s Lokalnom akcijskom grupom koja djeluje na području na kojem je OPG registriran, ali se u tom slučaju upućuje dužnosnik da se, u svrhu zaštite vlastite vjerodostojnosti i povjerenja građana, izuzme od eventualno povjerenih poslova predstavljanja Grada Grubišnog Polja u tijelima istog LAG-a. Dužnosnik je u Izvješću o imovinskom stanju dužan prijaviti podatke i dohotke OPG-a kao i podatak o dodijeljenim potporama i subvencijama istom OPG-u, i to do kraja godine u kojoj su dohoci po navedenoj osnovi ostvareni odnosno u kojoj su potpore ili subvencije isplaćene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Član Povjerenstva Davorin Ivanjek kao izvjestitelj u predmetu **M-38/19 na zahtjev dužnosnika ZLATKA PINJUHA, općinskog načelnika Općine Čeminac** iznosi predmet i navodi da je dužnosnik podnio zahtjev u kojem traži mišljenje Povjerenstva nalazi li se član Općinskog vijeća Općine Čeminac u sukobu interesa ako istodobno obnaša dužnost člana Vijeća Mjesnog odbora s područja te Općine, obzirom da prema članku 76. stavku 2. Statuta Općine Čeminac u postupku provođenja nadzora nad zakonitošćurada mjesnog odbora, Općinsko vijeće može, na prijedlog općinskog načelnika, raspustiti vijeće mjesnog odbora ako ono učestalo krši odredbe tog Statuta ili ne izvršava povjerene mu poslove.

Izvjestitelj predlaže da se donese mišljenje da članovi predstavničkih tijela jedinica lokalne samouprave kao niti članovi mjesnih odbora jedinica lokalne samouprave nisu dužnosnici u smislu članka 3. ZSSI-a, slijedom čega nisu ni obveznici postupanja prema odredbama ZSSI-a. Zakon o lokalnim izborima propisuje nespojive dužnosti s istodobnim obnašanjem dužnosti člana predstavničkog tijela jedinice lokalne samouprave te Zakon o lokalnoj i područnoj (regionalnoj) samoupravi previđa mogućnost osnivanja mjesnog odbora, a za primjenu navedenih zakona nadležno je Ministarstvo uprave te se stoga upućuje dužnosnik da se obrati navedenom tijelu državne uprave za mjerodavno tumačenje dopustivosti istodobnog obnašanja dužnosti člana Općinskog vijeća Općine Čeminac i dužnosti člana Vijeća Mjesnog odbora s područja te Općine.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,45 sati.

**Zapisnik sastavila**

**Tajnica Povjerenstva: Zamjenik predsjednice Povjerenstva:**

**Majda Uzelac, dipl.iur. Davorin Ivanjek ,dipl.iur.**